Сёння “Лістапад” мае шэсць конкурсаў, ладны россып пазаконкурсных праграм, індустрыяльную платформу, скіраваную на развіццё прафесійных стасункаў паміж кінематаграфістамі Беларусі і замежжа. І самае галоўнае: форум можа пахваліцца не толькі колькасным, але і якасным узроўнем — усе госці фестывалю адзначаюць выдатны густ праграмных дырэктараў і адданую працу менеджараў. Ды і сучасны канцэптуальны фармат — акцэнт на кінематаграфіі краін постсавецкага блоку, які прыйшоў на змену колішняму абстрактнаму “фестывалю фестываляў” — вылучае “Лістапад” сярод іншых форумаў Усходняй Еўропы.